酬李少府曹長官舍見贈
作者：白居易
朝代：唐

paragraphs: 低腰復斂手，心體不遑安。
一落風塵下，方知爲吏難。
公事與日長，宦情隨歲闌。
惆悵青袍袖，芸香無半殘。
賴有李夫子，此懷聊自寬。
兩心如止水，彼此無波瀾。
往往簿書暇，相勸強爲歡。
白馬晚蹋雪，淥觴春暖寒。
戀月夜同宿，愛山晴共看。
野性自相近，不是爲同官。